《舟行步一杯亭春望前韵 其二》
明代·霍与瑕

扁舟达夜行，明月出天际。一见紫云城，再见龙津第。

遥水落风花，微香吹月桂。风月涌金波，漾漾激湍逝。

激湍自快心，磷石多为厉。寄语操舟人，滩高应少憩。

作者简介：广东南海人，字勉衷。霍韬子。嘉靖三十八年进士。授慈溪知县。以严嵩党羽鄢懋卿巡盐行部，不为礼，被劾罢。后起知鄞县，官终广西佥事。